Broj: 711-I-1192-M-76/21-02-8

Zagreb, 2. srpnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Davorina Ivanjeka, kao zamjenika predsjednice Povjerenstva, te Tončice Božić i Aleksandre Jozić-Ileković, kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Damira Benčevića, zamjenika gradonačelnika Grada Zaprešića do 3. lipnja 2021.g., za davanjem mišljenja Povjerenstva,** na 133. sjednici, održanoj 2. srpnja 2021.g., daje sljedeće

**MIŠLJENJE**

**Sukladno odredbama ZSSI-a, nema zapreke da dužnosnik Damir Benčević, zamjenik gradonačelnika Grada Đakova do 3. lipnja 2021.g., u razdoblju od godine dana nakon prestanka obnašanja navedene dužnosti, bude imenovan načelnikom Stožera civilne zaštite Grada Zaprešića, bez primanja naknade za isto.**

Obrazloženje

Zahtjev za davanjem mišljenja Povjerenstva podnio je dužnosnik Damir Benčević, zamjenik gradonačelnika Grada Zaprešića do 3. lipnja 2021.g. U knjigama ulazne pošte zahtjev je zaprimljen pod poslovnim brojem: 711-U-2966-M-76/21-01-1 dana 25. lipnja 2021.g., povodom kojeg je otvoren predmet broj M-76/21.

Člankom 3. stavkom 1. podstavkom 39. ZSSI-a propisano je da su gradonačelnici i njihovi zamjenici dužnosnici u smislu odredbi navedenoga Zakona. Uvidom u Registar dužnosnika koji ustrojava i vodi Povjerenstvo utvrđeno je da je Damir Benčević obnašao dužnost zamjenika gradonačelnika Grada Zaprešića do 3. lipnja 2021.g. te je stoga, povodom obnašanja navedene dužnosti, obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu za davanjem mišljenja dužnosnik navodi da je dužnost zamjenika gradonačelnika Grada Zaprešića obnašao u tri mandata. Posljednji mandat istekao mu je 3. lipnja 2021.g., a trenutno koristi pravo na naknadu plaće i staž osiguranja u razdoblju od 6 mjeseci nakon prestanka obnašanja dužnosti. Za vrijeme mandata dužnosnik je obnašao i dužnost načelnika Stožera civilne zaštite Grada Zaprešića. U zahtjevu za davanjem mišljenja nadalje se citiraju članci 6. i 7. Pravilnika o sastavu stožera, načinu rada te uvjetima za imenovanje načelnika, zamjenika načelnika i članova stožera civilne zaštite („Narodne novine“ broj 126/19.) kojima je propisano da članove stožera civilne zaštite imenuje izvršno tijelo jedinica lokalne i područne (regionalne) samouprave nakon svakih lokalnih izbora, najkasnije u roku od 30 dana od dana stupanja na dužnost. Načelnik i zamjenik načelnika stožera civilne zaštite u pravilu se imenuju iz redova operativnih snaga sustava civilne zaštite, zamjenika izvršnih tijela ili pročelnika upravnih tijela jedinica lokalne i područne (regionalne) samouprave, uz prethodno provedene konzultacije i prihvaćanje raspoređivanja na te dužnosti.

Slijedom navedenoga, dužnosnik Damir Benčević, sukladno članku 20. stavku 4. ZSSI-a, od Povjerenstva traži suglasnost da ga gradonačelnik Grada Zaprešića ponovno imenuje načelnikom Stožera civilne zaštite Grada Zaprešića s obzirom da već duže vrijeme obnaša navedenu funkciju te su obavljene konzultacije s gradonačelnikom i ostalim članovima koji su suglasni s navedenim imenovanjem. Dužnosnik nadalje navodi da je upoznat sa sustavom civilne zaštite, a citiranim odredbama Pravilnika propisano je da su načelnici stožera u pravilu iz redova operativnih snaga sustava civilne zaštite, zamjenika izvršnih tijela ili pročelnika upravnih tijela jedinica lokalne i područne (regionalne) samouprave, no ne moraju biti. U zahtjevu za davanjem mišljenja završno se navodi da načelnik i članovi stožera za svoj rad ne ostvaruju nikakvu naknadu.

Člankom 20. stavkom 1. ZSSI-a propisano je da dužnosnik u roku od jedne godine nakon prestanka obnašanja dužnosti ne smije prihvatiti imenovanje ili izbor ili sklopiti ugovor kojim stupa u radni odnos kod pravne osobe koja je za vrijeme obnašanja mandata dužnosnika bila u poslovnom odnosu ili kad u trenutku imenovanja, izbora ili sklapanja ugovora iz svih okolnosti konkretnog slučaja jasno proizlazi da namjerava stupiti u poslovni odnos s tijelom u kojem je obnašao dužnost.

Stavkom 4. istoga članka propisano je da u slučaju iz stavka 1. toga članka Povjerenstvo može dužnosniku dati suglasnost na imenovanje, izbor ili sklapanje ugovora ukoliko iz okolnosti konkretnog slučaja proizlazi da ne postoji sukob interesa.

Povjerenstvo obrazlaže da se u konkretnom slučaju ne radi o zapošljavanju, odnosno da obavljanje funkcije načelnika stožera civilne zaštite bez primanja naknade za isto ne predstavlja stupanje u radni odnos te se stoga na obavljanje navedene funkcije nakon prestanka mandata ne primijenjuje zabrana propisana člankom 20. stavkom 1. ZSSI-a.

S obzirom da ZSSI ne sadrži odredbu kojom bi dužnosnicima nakon prestanka mandata bilo zabranjeno obavljanje poslova načelnika ili člana stožera civilne zaštite jedinice lokalne i područne (regionalne) samouprave, nema zapreke da dužnosnik Damir Benčević, zamjenik gradonačelnika Grada Đakova do 3. lipnja 2021.g., u razdoblju od godine dana nakon prestanka mandata, bude načelnik Stožera civilne zaštite Grada Zaprešića, bez primanja naknade za isto.

Povjerenstvo također ukazuje da nije nadležno ispitivati je li imenovanje Damira Benčevića načelnikom Stožera civilne zaštite Grada Zaprešića, nakon prestanka obnašanja dužnosti zamjenika gradonačelnika navedene jedinice lokalne samouprave, u skladu s odredbama Pravilnika o sastavu stožera, načinu rada te uvjetima za imenovanje načelnika, zamjenika načelnika i članova stožera civilne zaštite, odnosno je li u skladu s odredbama drugih zakonka i podzakonskih akata.

Slijedom svega navedenog, Povjerenstvo je donijelo mišljenje kao u izreci.

ZAMJENIK PREDSJEDNICE POVJERENSTVA

 Davorin Ivanjek, dipl. iur.

**Dostaviti:**

1. Dužnosnik Damir Benčević, osobna dostava
2. Objava na internetskoj stranici Povjerenstva
3. Pismohrana